**Pikáns és művészi grafikák a BÁV online** **aukcióján**

* **A valaha volt legnagyobb grafikai árverését rendezi a BÁV április 28-án. A hagyományosan kedvezőbb árú, ezért széles réteget megszólító alkotásokat kínáló aukciót közönség nélkül rendezik meg, licitálni online az axioart.com oldalán lehet.**
* **A 16. századtól napjainkig tartó időszakot felrajzoló maratoni árverés igazi csemegéket tartogat. Licitálhatnak az érdeklődők középkori kivégzéseket ábrázoló rézkarcokra, Zichy Mihály erotikus rajzaira, vagy Deim Pál, Hencze Tamás, Gyarmathy Tihamér absztrakt alkotásaira is. Ismét hozzá lehet jutni az olajfestményeikkel szemben töredék áron Schönberger Armand, Kádár Béla, Egry József egyedi rajzaihoz, akvarelljeihez is.**
* **Idén az amerikai művészetet többek között a Playboy grafikusának, Patrick Nagelnek jubileumi plakátja, és Aldo Luongo fesztiválhangulatot árasztó Dixieland litográfiája képviseli.**

A valaha volt legnagyobb, 330 művet tartalmazó grafikai árverését április 28-án rendezi meg a BÁV. A közönség nélkül megtartott aukción az axioart.com oldalán lehet online licitálni.

Az árverés legrégebbi darabjait **Georg Houfnagel**, utazó flamand művész készítette, az ő rajzaiból ismerjük a középkori Győr, Kassa, Nagyvárad és Pozsony városát is. A **16. századi sorozat** legritkább darabja Pápa történetének legviharosabb időszakát ábrázolja, amikor a vallon zsoldosok megkísérelték a török kezére adni a várat. Megtorlásaként a város lakói válogatott halálnemek alkalmazásával, többek között a rézmetszeten is szereplő karóba húzással végezték ki az árulókat.

Az élet naposabb oldalát jelenítik meg **Zichy Mihálynak** az orosz cári udvar belső használatára készített erotikus rajzai. A 40 nyomatot tartalmazó, 1911-ben kiadott *Liebe* album nagy botrányt keltett a maga idejében. Több mint 100 évvel később, 1,3 millió forintos kikiáltási árával ismét nagy érdeklődésre számíthat. A grafikai anyag végigkíséri az emberi test ábrázolásának változását a figurális alkotásoktól egészen **Deim Pál absztrakt tantrikus** megközelítéséig. A fiatal és idős szerelmeseket szembeállító **Gyémánt László-rajz**on az is tetten érhető, ahogy a művészi érdeklődés az idealizált emberi testről az öregedés problémái felé fordul.

A kollekció némi tengerentúli kitekintést is ad a művészi meztelenség témájában. **Patrick Nagel**, a Playboy magazin grafikusa, a japán fametszeteket idéző munkáin a számára ideális „Nagel-nőt” próbálta megalkotni. S bár a porcelánfehér bőrű, fekete hajú, kitekeredett pózokba merevedő modellek igen távol állnak a valódi nőktől, ezek az ikonikussá vált plakátok az egész világon nagy népszerűségnek örvendenek. Nem meglepő tehát, hogy a Playboy 30. évfordulójára készített 280 ezer forintról induló plakát sokak számára kecsegtető lehet. Az idei árverés gazdag amerikai anyagából az 1920-as évek fényűző hollywoodi szórakoztatóiparát idézi meg **Robert Hopp** *Nocturne* című art deco litográfiája. Az argentin születésű, de New Yorkban élő Aldo Luongo *Dixieland* című alkotása pedig az annyira hiányolt fesztiválhangulatot is elhozza.

A grafikai árverés idén is jó lehetőség arra, hogy a több milliós festményeikről híres alkotók egyedi rajzaihoz, akvarelljeihez vagy éppen sokszorosított grafikáihoz sokkal olcsóbban, akár néhány tíz- vagy százezer forintért jussunk hozzá. A vásárlóknak jó hír, hogy a grafikák, nemzetközi összehasonlításban is nagyon alulértékeltek, így befektetési szempontból is érdekesek lehetnek. Már 40 ezer forinttól licitálhatunk **Egry József** színezett *Balaton* litográfiájára. Kedvező áron, 480 ezer forintról indul **Schönberger Armand** *Fiatal nő gyümölcstállal* című art deco szénrajza, de 800 ezer forinttól harcba szállhatunk Kádár Béla *Fohász* című alkotásáért is. A háború utáni magyar grafika kiemelkedő mesterei: **Kondor Béla, Gross Arnold és Maurer Dóra** rézkarcai mellett többek között **Konok Tamás, Fajó János, Hencze Tamás, Gyarmathy Tihamér** absztrakt alkotásai is megtalálhatóak a katalógusban.

A grafikai aukció anyagát, ha az aktuális járványügyi szabályok megengedik, április 19-27. között lehet megtekinteni a BÁV Aukciósházban. A katalógus online is elérhető a [www.bavaukco.hu](http://www.bavaukco.hu) honlapon. Az árverést közönség nélkül április 28-án rendezik meg, amelyen a [www.axioart.com](http://www.axioart.com) oldalon online lehet licitálni. A vételi vagy telefonos megbízásokat továbbra is a BÁV Aukciósházon keresztül lehet leadni.

BÁV 15. Grafikai Aukció

• Kiállítás: 2021. április 19-27., minden nap 10-18 óráig

• Aukció: 2021. április 28. 17:00 óra Az árverés formája: közönség nélkül, online közvetítve. Az Axioart platformján lehet licitálni, vételi- és telefonos megbízások az Aukciósházban leadhatók.

További információ és katalógus: [www.bavaukcio.hu](http://www.bavaukcio.hu)